KOMISIJOS SPRENDIMAS
2005 m. liepos 12 d.
iš dalies keičiantis Sprendimą 2002/472/EB, nustatantį konkrečius reikalavimus, reglamentuojančius Bulgarijos Respublikos kilmės žuvininkystės produktų importą
(pranešta dokumentu Nr. C(2005) 2454)
(Tekstas svarbus EEE)
(2005/497/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką (1), ypač į jos 11 straipsnio 1 dalį,
kadangi:
(1)
2002 m. birželio 20 d. Komisijos sprendime 2002/472/EB, nustatančiame konkrečius reikalavimus, reglamentuojančius Bulgarijos Respublikos kilmės žuvininkystės produktų importą (2), numatyta, kad Bendrija turi patikrinti įmones ar laivus, kuriuos norima įtraukti į įmonių ir laivų, iš kurių leidžiama įvežti Bulgarijos žuvininkystės produktus, sąrašą.
(2)
Sprendime 2002/472/EB taip pat numatyta, kad Komisijos sprendimo 94/360/EB (3) nuostatos dėl fizinių patikrinimų dažnumo sumažinimo netaikomos iš Bulgarijos įvežamiems žuvininkystės produktams.
(3)
Komisijos ekspertų atlikto naujo patikrinimo rezultatai rodo, kad Bulgarija atitinka sąlygas ir gali teikti higienos garantijas, bent jau atitinkančias Bendrijoje teikiamas garantijas. Atsižvelgiant į tuos rezultatus reikėtų sumažinti fizinių tikrinimų dažnumą, įtraukti naujas įmones į sąrašą ir ateityje tą sąrašą keisti Tarybos sprendimo 95/408/EB (4) 5 straipsnyje numatyta tvarka.
(4)
Todėl reikėtų atitinkamai iš dalies pakeisti Sprendimą 2002/472/EB.
(5)
Šį sprendimą reikėtų taikyti po 45 dienų po jo paskelbimo Europos Sąjungos oficialiajame leidinyje, numatant būtiną pereinamąjį laikotarpį.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/472/EB iš dalies keičiamas taip:
1)
4 ir 5 straipsniai išbraukiami.
2)
I ir II priedai pakeičiami šio sprendimo priede pateiktu tekstu.
2 straipsnis
Šis sprendimas taikomas nuo 2005 m. rugpjūčio 28 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. liepos 12 d.